钦定古今图书集成/明伦汇编/官常典/第749卷 > 丘民仰
## 钦定古今图书集成/明伦汇编/官常典/第749卷 > 丘民仰

按《明外史》本传：“民仰，字长白，渭南人。万历中，举于乡。
以会试副榜，历原武、宁晋二县教谕，迁顺天东安知
县，釐宿弊十二事。河啮，岁旱蝗，并为文祭祷。河他徙，
蝗亦尽。甫八月，调繁保定之新城。崇祯二年，县被兵，
晨夕登陴守。四方勤王军毕出其地。民仰调度有方，
民不知扰。擢御史，号敢言。云南土官普名声作乱，巡”
抚王伉不能定，民仰劾伉挑衅，逮治之。李九成、孔有
德叛吴桥，连陷六邑。山东巡抚余大成、登莱巡抚孙
元化主抚，民仰极论其非，二人亦被逮。流贼乱，山西
巡抚宋统殷专主抚，下令“杀一贼者偿二命”，贼愈张。
民仰疏论其罪，并劾吏部尚书闵洪学用人不效，洪
学即去位，统殷非久亦罢归。寻遭妻丧，乞假旋里。铨
曹以其一榜出为河间知府。迁天津副使，调大同。寻
监军汝宁。迁永平右参政，移督宁前兵备。民仰善理
剧，故频移要地。十三年三月擢右佥都御史，代方一
藻巡抚辽东。按行关外八城，士马，甲仗军粮，多所规
画。十四年春，祖大寿被围于锦州。民仰在宁远征兵
转饷。至七月，锦围益急，乃偕总督洪承畴进至松山
为声援。八月，王朴军大溃。未几，马科等五将亦溃，松
山遂受围焉。民仰与承畴誓死固守，外援不至，刍粮
并竭。至明年二月，围半年矣，力不支，城破，承畴降。民
仰不屈死。赠右副都御史，赐祭六坛，官为营葬，录其
一子。寻命建祠都城外，与承畴并列。帝将亲临致祭，
后闻承畴降，乃止。